Mis on kiusamine?
Kiusamise all mõistetakse sellist käitumist, kus üks või mitu inimest püüab kellelegi teisele haiget teha või teda halvasti tundma panna. See on soovimatu ja pahatahtlik käitumine, millele on iseloomulik ebavõrdne jõupositsioon ja kordumine (või kordumise tõenäosus). Seejuures ei tähenda ebavõrdne jõupositsioon üksnes füüsilist tugevust, vaid võib väljenduda ka muudel viisidel: näiteks populaarsuse, tarkuse, sotsiaalse staatuse või jõukuse tasandil.
Kiusamisel on mitu erinevat viisi
- Füüsiline kiusamine:
kehavigastuste tekitamine, peksmine jms.
- Vaimne kiusamine:
narrimine, sõimamine jms.
- Küberkiusamine:
kommentaarid, libakasutajad, videoklipid, sõnumid jms.
- Sotsiaalne kiusamine:
grupist välja tõrjumine, ignoreerimine jms.
Mida teha, kui Sind kiusatakse?
- Jää rahulikuks ning võimalusel mine kiusajast eemale.
- Proovi kiusajale rahulikult teada anda, et Sulle ei meeldi see, mida ta teeb. Kui see ei aita, siis proovi talle vastata nalja või kavalusega.
- Kui tegemist on küberkiusamisega, siis salvesta kõik kiusaja sõnumid, postitused ja muu (näiteks kuvatõmmisena).
- Räägi sellest olukorrast vähemalt ühele inimesele, keda usaldad. See võib olla su vanem, õpetaja, treener või sõber. Kui Sul pole sellist täiskasvanut, siis on väga oluline, et otsiksid abi väljastpoolt.
Mida teha, kui Sina oled kiusaja?
- Meenuta seda olukorda ning proovi ennast panna kiusatava olukorda.
- Lõpeta kaaslase kannatama panemine, sest sellest ei saa tegelikult kasu mitte keegi. Sul on vaja julgust, et seda teha, kui kaaslased ootavad, et jätkaksid kiusamist.
- Leia endale mõni hobi, mis Sulle meeldib ning sellega tegeledes saad võimaluse ennast hästi tunda.
- Püüa edaspidi olla salliv kõigi oma kaaslaste vastu ning palu abi mõnelt täiskasvanult, keda usaldad. See võib olla su vanem, õpetaja, treener või sõber. Kui Sul pole sellist täiskasvanut, siis on väga oluline, et otsiksid abi väljastpoolt.
Mida teha, kui näed kiusamist pealt?
- Võta endale aega ja tunneta, kas oled piisavalt tugev, et ise vahele astuda.
- Kui tunned, et ei saa ise vahele astuda, siis otsi mõni täiskasvanu, kes appi kutsuda ning kellele kiusamisest rääkida.
- Proovi anda kiusamise ohvrile märku, et ta ei ole üksi ja Sa proovid teda aidata.
- Kui Sa üksi ei julge kellegi poole pöörduda või vahele astuda, siis otsi mõni hea sõber ning proovige üheskoos kiusamisele vastu seista.